钦定古今图书集成/明伦汇编/氏族典/第305卷 > 《廖用贤尚友录》 > 桑虞
## 钦定古今图书集成/明伦汇编/氏族典/第305卷 > 《廖用贤尚友录》 > 桑虞

按《晋书桑虞传》：“虞字子深，魏郡黎阳人。仁孝天至，年
十四丧父，毁瘠过礼。虞诸兄仕于石勒之世，咸登显
位，惟虞欲避地东海，会丁母忧，遂止。哀毁骨立，庐于
墓侧五年。后石勒以为武城令，虞以密迩黄河，去海
微近，将申前志，欣然就职。石季龙太守刘征甚器重
之。征迁青州刺史，请虞为长史。征遇疾还邺，令虞监”
行州府。属季龙死，国中大乱，朝廷以虞名父之子，必
能立功海岱，潜遣东莞人华挺授虞宁朔将军、青州
刺史。虞曰：“功名非吾志也。”乃附使者启让刺史静居
海右，不交境外，虽历伪朝而不豫，乱世以此高之。卒
于官。虞五世同居，闺门邕穆，苻坚青州刺史苻朗甚
重之。